## Pravilnik o mjeriteljskim i tehničkim zahtjevima za mjerne transformatore u mjernim grupama za mjerenje električne energije

### NN 11/2006 (30.1.2006.), Pravilnik o mjeriteljskim i tehničkim zahtjevima za mjerne transformatore u mjernim grupama za mjerenje električne energije

# DRŽAVNI ZAVOD ZA MJERITELJSTVO

**280**

Temeljem članka 16. stavak 3. Zakona o
mjeriteljstvu (»Narod­ne novine« broj 163/03), ravnatelj Državnog zavoda za
mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA MJERNE TRANSFORMATORE U MJERNIM GRUPAMA ZA MJERENJE ELEKTRIČNE ENERGIJE

I. OPĆE ODREDBE

Članak 1.

Ovim se Pravilnikom propisuju mjeriteljski i
tehnički zahtjevi za strujne mjerne transformatore razreda točnosti 0,1; 0.2;
0,5; 0,2 S i 0,5 S (u daljnjem tekstu: strujni transformatori) i naponske
mjerne transformatore razreda točnosti 0,1; 0.2; 0,5 (u daljnjem tekstu:
naponski transformatori), koji se upotrebljavaju u izmjeničnoj mreži
frekvencije 50 Hz, za spajanje s brojilima u mjerne grupe za mjerenje
električne energije.

Članak 2.

Mjerni transformatori prema ovom pravilniku su:

1. strujni transformatori;

2. strujni transformatori s proširenim opsegom;

3. trofazni strujni transformatori izrađeni kao
cjelina od dva ili tri strujna transformatora;

4. jednopolno izolirani naponski transformatori;

5. dvopolno izolirani naponski transformatori,
pojedinačan ili dva transformatora u V-spoju u zajedničkom kućištu s tri
izolatora;

6. kapacitivni
naponski transformatori;

7. kombinirani transformatori izrađeni kao
cjelina od jednog strujnog transformatora i jednog naponskog transformatora,
jednopolno izoliranog u zajedničkom kućištu;

8. trofazni kombinirani mjerni transformatori
izrađeni kao cjelina od dva ili tri strujna transformatora i dva ili tri
naponska transformatora u zajedničkom kućištu.

II. MJERITELJSKE I
TEHNIČKE ZNAČAJKE

*1. Ispitivanje tipa mjernih transformatora*

Članak 3.

Ispitivanja tipa mjernih transformatora
obavljaju se prema hrvatskim normama HRN EN 60044-1 za strujne transformatore,
HRN EN 60044-2 za induktivne naponske transformatore, međunarodnim normama IEC
60044-3 za kombinirane transformatore, IEC 60044-5 za kapacitivne
naponske transformatore, odnosno odgovarajućim hrvatskim normama i prema
odredbama ovog Pravilnika.

2. Tehničke značajke

Članak 4.

Mjerni transformatori moraju imati ove nazivne
vrijednosti:

1. nazivna sekundarna struja za strujne
transformatore od:

1 A – 5 A

2. nazivni sekundarni napon naponskih
transformatora od:

100 V – 100/Ö3 V

3. nazivna primarna struja strujnih
transformatora od:

10 A – 12,5 A – 15 A – 20 A – 25 A – 30 A – 40 A
– 50 A – 60 A – 75 A – 80 A

te njihovih decimalnih dijelova ili umnožaka,

Vrijednosti nazivnih primarnih struja iz ove
točke odnose se i na najmanju vrijednost nazivne primarne struje kod prespojivih mjernih transformatora;

4. nazivni primarni naponi naponskih
transformatora specificirani su u normi IEC 60038;

5. nazivna snaga strujnih transformatora od:

2,5 VA – 5 VA – 10 VA – 15 VA – 30 VA,

6. nazivna snaga naponskih transformatora od:

10 VA – 15 VA – 25 VA – 30 VA – 50 VA – 75 VA –
100 VA – 150 VA – 200 VA – 300 VA.

7. razredi točnosti strujnih transformatora:

0,1 – 0,2 – 0,5 – 0,2 S – 0,5 S

(jezgre razreda točnosti 1 – 3 – 5 koriste se za
druga mjerenja, a jezgre razreda točnosti 5P i 10P za zaštitu)

8. oznake struje proširenog mjernog opsega

ext. 120 % – ext. 150 % – ext. 200 %.

9. razredi točnosti naponskih transformatora:

0,1 – 0,2 – 0,5

(mjerne jezgre razreda točnosti 1 i 3 koriste se
za druga mjerenja)

10. razredi točnosti kapacitivnih
naponskih transformatora:

0,2 – 0,5

(mjerne jezgre razreda točnosti 1 i 3 koriste se
za druga mjerenja)

Mjerni transformatori moraju imati nazivnu
vrijednost frekvencije 50 Hz.

Članak 5.

Strujna pogreška strujnog transformatora
izražava se jednadž­bom

![](dodatni/353088.gif)

gdje je:

Kn – nazivni transformatorski omjer,

Ip – efektivna vrijednost primarne
struje u A

Is – efektivna vrijednost
sekundarne struje u A

Članak 6.

Fazna pogreška strujnog transformatora je fazna razlika
između vektora primarne struje i vektora sekundarne struje. Smjer vektora bira
se tako da za savršen mjerni transformator fazna razlika bude jednaka nuli.

Fazna pogreška strujnog transformatora je
pozitivna ako vektor sekundarne struje prethodi vektoru primarne struje. Ta se
pogreška izražava u minutama.

Članak 7.

Naponska pogreška naponskog transformatora
izražava se jed­nadžbom

![](dodatni/353089.gif)

gdje je:

Kn – nazivni transformatorski omjer,

Up – efektivna vrijednost
primarnog napona u V

Us – efektivna vrijednost
sekundarnog napona u V

Članak 8.

Fazna pogreška naponskog transformatora je fazna
razlika između vektora primarnog napona i vektora sekundarnog napona. Smjer
vektora bira se tako da za savršen mjerni transformator fazna razlika bude
jednaka nuli.

Fazna pogreška naponskog transformatora
pozitivna je ako vek­tor sekundarnog napona prethodi
vektoru primarnog napona. Ta se pogreška izražava u minutama.

*3. Mjeriteljske značajke*

Članak 9.

Pogreške strujnih transformatora ispituju se pri
ispitnim toč­kama danim u postocima nazivne primarne
struje prema tablici 1. ovog članka, pri čemu je vrijednosti struje proširenog
mjernog opsega od 120 %, 150 % i 200 % nazivne primarne struje određena oznakom
struje proširenog mjernog opsega (ext. 120 %, ext. 150 % ili ext. 200 %).

Granice pogrešaka strujnih transformatora dane
su u Tablici 1.

*Tablica 1.*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Oznaka razreda točnosti | Granice dopuštenih pogrešaka u ovisnosti o postotku nazivne primarne struje | | | | | | | | | |
| Strujna pogreška *P*i (%) | | | | | Fazna pogreška δi (min) | | | | |
| 120, 150 ili 200 \* | 100 | 20 | 5 | 1 \*\* | 120, 150 ili 200 \* | 100 | 20 | 5 | 1 \*\* |
| 1 | 2 | 3 | 4 | 5 | 6 | 7 | 8 | 9 | 10 | 11 |
| 0,1 | ± 0,1 | ± 0,1 | ± 0,2 | ± 0,4 | - | ± 5 | ± 5 | ± 8 | ± 15 | - |
| 0,2 | ± 0,2 | ± 0,2 | ± 0,35 | ± 0,75 | - | ± 10 | ± 10 | ± 15 | ± 30 | - |
| 0,5 | ± 0,5 | ± 0,5 | ± 0,75 | ± 1,5 | - | ± 30 | ± 30 | ± 45 | ± 90 | - |
| 0,2 S | ± 0,2 | ± 0,2 | ± 0,2 | ± 0,35 | ± 0,75 | ± 10 | ± 10 | ± 10 | ± 15 | ± 30 |
| 0,5 S | ± 0,5 | ± 0,5 | ± 0,5 | ± 0,75 | ± 1,5 | ± 30 | ± 30 | ± 30 | ± 45 | ± 90 |

Opaska:

\*
Vrijednost struje proširenog mjernog opsega od 120 %, 150 % ili 200 % nazivne
primarne struje ovisna je o oznaci struje proširenog mjernog opsega (ext. 120 %, ext. 150 % ili ext. 200 %).

\*\*
Vrijednosti struje od 1 % nazivne primarne struje primjenjuje se kod
ispitivanja strujnih transformatori razreda točnosti 0,2 S i 0,5 S.

Članak 10.

Strujne i fazne pogreške strujnih transformatora
pri nazivnoj frekvenciji moraju biti u granicama dozvoljenih pogrešaka koje su
dane u tablici 1., članka 9. ovog Pravilnika za sve vrijednosti tereta između
25 % i 100 % nazivnog tereta.

Strujni transformatori razreda točnosti 0,1; 0,2
i 0,2 S, čiji nazivni teret nije veći od 15 VA, mogu imati specificirani
prošireni opseg tereta. U tom slučaju strujna i fazna pogreška moraju biti u
granicama dozvoljenih pogrešaka koje su dane u tablici 1., članka 9. ovog
Pravilnika za sve vrijednosti tereta između 1 VA i 100 % nazivnog tereta.

Teret upotrijebljen pri ispitivanju treba biti
induktivan, faktora snage 0,8, osim ako je teret ispod 5 VA u kojem slučaju
faktor snage tereta mora biti jednak jedinici. Teret, izražen u voltamperima, ne smije biti manji od 1 VA.

Članak 11.

Strujni transformatori s više jezgri, moraju za
svaku jezgru koja se koristi u mjernoj grupi za mjerenje električne energije,
imati pogreške koje su u granicama dopuštenih pogrešaka danih u tablici 1.,
članka 9. ovog Pravilnika, i u slučaju kada su sekundarni namoti
ostalih jezgri kratko spojeni ili kada su opterećeni nazivnim teretima.

Članak 12.

Pogreške naponskih transformatora ispituju se
pri ispitnim točkama danim u postocima nazivnog napona prema tablici 2. ovog
članka.

Granice pogrešaka naponskih transformatora dane
su u Tablici 2.:

*Tablica 2.*

|  |  |  |  |  |  |  |
| --- | --- | --- | --- | --- | --- | --- |
| Oznaka Razreda  točnosti | Granice dopuštenih pogrešaka u ovisnosti o postotku nazivnog napona | | | | | |
| Naponska pogreška *P*u (%) | | | Fazna pogreška *δ*u (min) | | |
| 120 | 100 | 80 | 120 | 100 | 80 |
| 0,1 | ± 0,1 | ± 0,1 | ± 0,1 | ± 5 | ± 5 | ± 5 |
| 0,2 | ± 0,2 | ± 0,2 | ± 0,2 | ± 10 | ± 10 | ± 10 |
| 0,5 | ± 0,5 | ± 0,5 | ± 0,5 | ± 20 | ± 20 | ± 20 |

Članak 13.

Naponske i fazne pogreške induktivnih naponskih
transformatora pri nazivnoj frekvenciji, moraju biti u granicama dopuštenih
pogrešaka koje su dane u tablici 2., članka 12. ovog Pravilnika za sve
vrijednosti sekundarnog tereta između 25 % i 100 % nazivnog tereta uz
induktivni faktor snage 0,8.

Induktivni naponski transformatori razreda
točnosti 0,1 i 0,2 čiji je nazivni teret nije veći od 10 VA, mogu imati
specificirani prošireni opseg tereta. U tom slučaju naponska i fazna pogreška
moraju biti u granicama dopuštenih pogrešaka koje su dane u tablici 2., članka
12. ovog Pravilnika za sve vrijednosti sekundarnog tereta između 0 VA i 100 %
nazivnog tereta uz faktor snage jednak jedinici.

Naponske i fazne pogreške kapacitivnih
naponskih transformatora razreda točnosti 0,2 i 0,5 moraju biti jednake
pogreškama odgovarajućih induktivnih naponskih transformatora.

Naponske i fazne pogreške naponskih transformatora
moraju se mjeriti na priključcima tih transformatora s postavljenim osiguračima
i otpornicima, ako su oni sastavni dio tog transformatora.

Članak 14.

Naponski transformatori s više namota moraju, za
svaku jezgru ili namot koji se koristi u mjernoj
grupi za mjerenje električne energije, imati pogreške koje su u granicama
dopuštenih pogrešaka danih u tablici 2., članka 12. ovog pravilnika, i u
slučaju kada su ostali sekundarni namoti u praznom
hodu ili kada su opterećeni nazivnim teretima.

Namot za spajanje u otvoreni
trokut pri ispitivanju razrede točnosti naponskog transformatora ostaje
neopterećen.

Članak 15.

Pogreške kombiniranih transformatora koji su
izrađeni kao cjelina od jednog strujnog transformatora i jednog jednopolno
izoliranog naponskog transformatora u zajedničkom kućištu, moraju:

1) pri radu naponskog transformatora između 80 %
i 120 % nazivnog napona, za sve vrijednosti tereta prema članku 13. ovog
Pravilnika, strujni transformator mora, pri uvjetima u članku 10. ovog
Pravilnika, udovoljiti granicama dopuštenih pogrešaka za njegov razred
točnosti;

2) pri radu strujnog transformatora pri svim
vrijednostima primarne struje danim u tablici 1., članka 9., za sve vrijednosti
tereta prema članku 10. ovog Pravilnika na svim jezgrama, naponski
transformator mora, pri uvjetima u članku 13. ovog Pravilnika, udovoljiti
granicama dopuštenih pogrešaka za njegov razred točnosti.

III. NATPISI I OZNAKE

Članak 16.

Strujni i naponski transformatori moraju imati
na vidljivom mjestu natpisnu pločicu na kojoj su ispisani podaci i oznake.

Natpisi i oznake moraju biti ispisani na
hrvatskom jeziku, trajno i lako čitljivi u normalnim uvjetima rada i ispisani
tako da se ne mogu izbrisati niti skinuti.

Članak 17.

Na natpisnoj pločici strujnih i naponskih transformatora
moraju biti sljedeći podaci:

1) ime i naziv ili znak proizvođača i mjesto
proizvodnje;

2) oznaku tipa transformatora;

3) oznaka vrste transformatora (npr. »Strujni transformator«, »Naponski transformator« itd.);

4) tvornički broj i godinu proizvodnje, pri čemu
zadnje dvije znamenke godine proizvodnje mogu biti kosom crtom odvojene od
tvorničkog broja:

5) nazivnu vrijednost primarne struje i
sekundarne struje ili primarnog napona i sekundarnog napona;

6) nazivnu frekvenciju;

7) nazivnu snagu i oznaku razreda točnosti;

8) za struje mjerne transformatore s više jezgri
ili za naponske mjerne transformatore s više namota moraju biti navedene i
nazivne snage i oznake razreda točnosti za svaku jezgru ili za svaki namot;

9) službenu oznaku mjernog transformatora;

10) oznaku odgovarajućih priključaka i jezgara
ili namota, ako transformator ima dvije jezgre ili više jezgara odnosno namota;

11) najviši pogonski napon, odvojen kosom crtom od
vrijednosti ispitnog izmjeničnog napona i ispitnog udarnog napona. Ispitni
udarni napon daje se samo za transformatore namijenjene ugradnji u postrojenja
na otvorenom prostoru;

12) oznaka struje proširenog opsega (npr. ext 150 %);

13) toplinski razred izolacije, ako se razlikuje
od razreda A;

14) faktor sigurnosti za strujne mjerne
transformatore;

15) nazivnu kratkotrajnu toplinsku struju (Ith) za strujne mjerne transformatore;

16) nazivni faktor napona i odgovarajuće nazivno
trajanje za naponske mjerne transformatore.

Za strujne i naponske transformatore sa više
sastavnih dijelova na natpisnoj pločici, osim podataka iz stavka 1. ovog
članka, moraju biti navedeni i podaci o sastavnim dijelovima.

Za kombinirane transformatore daju se posebno
podaci o strujnom transformatoru i o naponskom transformatoru.

Za kapacitivne
naponske transformatore na natpisnoj se pločici, osim podataka iz stavka 1.,
moraju biti navedeni i ovi podaci:

1) nazivni kapacitet djelitelja napona,

2) nazivni napon djelitelja napona u
kilovoltima.

Članak 18.

Ovisno o konstrukciji, strujni i naponski
transformatori moraju imati potreban broj mjesta za stavljanje žigova.

Žig se stavlja na natpisnu pločicu i po potrebi
na druge dijelove transformatora, sukladno odredbama u rješenju o odobrenju
tipa mjerila.

Članak 19.

Strujni i naponski transformatori moraju imati
odgovarajući poklopac za pokrivanje sekundarnih priključaka.

Poklopac sekundarnih priključaka mora biti tako
izveden, da ga je nakon priključenja sekundarnih vodiča moguće zaštiti žigom od
neovlaštenog pristupa.

IV. ZAVRŠNE ODREDBE

Članak 20.

Danom stupanja na snagu ovog Pravilnika prestaje
važiti Pravilnik o mjeriteljskim zahtjevima za mjerne transformatore brojila
električne energije (»Narodne novine« broj 17/2002.).

Članak 21.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/05-07/33

Urbroj: 558-03/10-05-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 11/2006-280